《九日读陶渊明诗》
宋代·方一夔

晋有靖节翁，古昔称高士。自陈簪组后，为义不两仕。

虽乏报韩功，深怀帝秦耻。拂衣归故园，寒菊被栗里。

醉馀洒新诗，题自庚子始。托此明大闲，言外有馀旨。

我生后千岁，历十五庚子。区区一垤中，起灭纷未已。

壮夫感颓光，大运悲逝水。登高极遐想，舒卷寓至理。

风期渺相接，衰暮竟谁似。酌泉荐芳馨，茫茫九泉起。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。